આ જ અરસામાં, તુતિકોરિનના વિમાની મથકે એક યુવતીને ‘ડાઉન વિથ ફાસિસ્ટ બી.જે.પી.’ એવો સૂત્રોચ્ચાર કરવા માટે જ્યુડિશિયલ કસ્ટડી ફરમાવવામાં આવી. કૅનેડાની મૉન્ટ્રિયલ યુનિવર્સિટીમાં ડૉક્ટરેટ કરી રહેલી 28 વર્ષની લુઇ સોફિયાની ફ્લાઇટમાં તામિલનાડુના ભા.જ.પ.ના પ્રદેશપ્રમુખ તામિલીસાઈ સૌન્દરારાજન હતાં. તે વિમાનમાંથી ઊતરી રહ્યાં હતાં એ વખતે તેમની સામે જોઈને સોફિયાએ નારા લગાવ્યાં. તેનો નારો જાણે સાચો પાડવા, નેતાને લેવા આવેલા કાર્યકર્તાઓએ સોફિયા સાથે ગુંડાગર્દી કરી. વળી, પ્રદેશપ્રમુખે પોલીસ ફરિયાદ નોંધાવી જેને પગલે સોફિયાની ધરપકડ કરવામાં આવી. મે મહિનામાં સ્ટરલાઇટ કંપનીની સામે તુતિકોરિનમાં થયેલા આંદોલન વિશે લખનારી, દલિત અને મહિલા આંદોલનોની ટેકેદાર સોફિયા, કર્મશીલોની તાજેતરની ધરપકડોની સામે વિરોધ નોંધાવી ચૂકી છે.